Наредба I-139 за контролните точки, които се отнемат на водачите на МПС
НАРЕДБА № I-139 от 16 септември 2002 г.

ЗА ОПРЕДЕЛЯНЕ НА ПЪРВОНАЧАЛНИЯ МАКСИМАЛЕН РАЗМЕР НА КОНТРОЛНИТЕ ТОЧКИ НА ВОДАЧ НА МОТОРНО ПРЕВОЗНО СРЕДСТВО И НАРУШЕНИЯТА, ЗА КОИТО СЕ ОТНЕМАТ

Издадена от министъра на вътрешните работи, обн., ДВ, бр. 94 от 4 октомври 2002 г., в сила от 4 октомври 2002 г., изм., бр. 66 от 25 юли 2003 г., бр. 24 от 23 март 2004 г., бр. 96 от 29 октомври 2004 г., в сила от 29 октомври 2004 г.

Чл. 1. Тази наредба определя първоначалния максимален размер на контролните точки и списъка на нарушенията на правилата за движение по пътищата, при извършването на които от наличните контролни точки на водач на моторно превозно средство се отнемат точки съобразно допуснатото нарушение.

Чл. 2. (1) (Предишен текст на чл. 2 - ДВ, бр. 66 от 2003 г.) Първоначалният максимален размер на контролните точки за отчет на извършваните нарушения на правилата за движение по пътищата от водачите на моторни превозни средства е 39.

(2) (Нова - ДВ, бр. 66 от 2003 г.) Първоначалният максимален размер на контролните точки за отчет на извършваните нарушения на правилата за движение по пътищата от водачите на МПС със стаж до две години е 27. Стажът се отчита от датата на първоначално издаване на свидетелство за управление на МПС в Р България.

Чл. 3. (1) За нарушения на правилата за движение по пътищата от водач на моторно превозно средство съгласно Закона за движението по пътищата (ЗДвП) от максималния размер се отнемат точки, както следва:

1. за управление на моторно превозно средство, спряно от движение, без разрешение на службата за контрол на Министерството на вътрешните работи (чл. 177, ал. 1, т. 4 ЗДвП) - 5 к. т.;

2. за неозначаване по установения начин на принудително спряло на платното за движение пътно превозно средство (чл. 179, ал. 1, т. 1, предл. 1 ЗДвП) - 6 к. т.;

3. за разхвърляне, разпиляване или оставяне на пътя на предмети и вещества, които създават опасност за движението (чл. 179, ал. 1, т. 2 ЗДвП) - 5 к. т.;

4. за управление на технически неизправно моторно превозно средство, на което поради характера на неизправността е забранено движението по пътя, включително и до място за нейното отстраняване (чл. 179, ал. 1, т. 4 ЗДвП) - 5 к. т.;

5. (изм. - ДВ, бр. 24 от 2004 г., бр. 96 от 2004 г.) за неспазване сигналите на пътните светофари (чл. 179, ал. 1, т. 5, предл. 1; чл. 183, ал. 4, т. 3 ЗДвП) - 10 к. т.;

6. за неспазване предписанията на пътните знаци, пътната маркировка и другите средства за сигнализиране (чл. 179, ал. 1, т. 5, предл. 2, 3 и 4; чл. 183, ал. 3, т. 5 ЗДвП) - 4 к. т.;

7. за неспазване правилата за предимство, разминаване, изпреварване и заобикаляне (чл. 179, ал. 1, т. 5, предл. 5, 6, 7 и 8; чл. 183, ал. 2, т. 3, предл. 4 и 5, ал. 3, т. 6 ЗДвП) - 6 к. т.;

8. когато не се осигури път за безпрепятствено преминаване на превозно средство, сигнализиращо със специален звуков или светлинен сигнал, или на съпровожданите от него превозни средства (чл. 179, ал. 1, т. 6 ЗДвП) - 6 к. т.;

9. (изм. - ДВ, бр. 96 от 2004 г.) за неспазване на правилата за използване светлините на пътно превозно средство, за престой, паркиране или за използване на пътното платно (чл. 180, ал. 1, т. 1, предл. 1, 2, 3 и 4 ЗДвП) - 5 к. т.;

10. за неправилно движение по обособено платно за движение на релсово пътно превозно средство (чл. 180, ал. 1, т. 3, предл. 1 ЗДвП) - 4 к. т.;

11. за превишаване на разрешената максимална скорост:

а) от 20 до 30 км/ч. включително (чл. 182, ал. 1, т. 2 ЗДвП) - 2 к. т.;

б) (изм. - ДВ, бр. 24 от 2004 г.) от 30 до 40 км/ч. включително (чл. 182, ал. 1, т. 3 ЗДвП) - 6 к. т.;

в) (изм. - ДВ, бр. 24 от 2004 г.) от 40 до 50 км/ч. включително (чл. 182, ал. 1, т. 4 ЗДвП) - 12 к. т.;

г) (изм. - ДВ, бр. 24 от 2004 г.) над 50 км/ч. (чл. 182, ал. 1, т. 5 ЗДвП) - 16 к. т.

12. за нарушаване правилата за разположение на пътно превозно средство върху платното за движение (чл. 183, ал. 2, т. 2 ЗДвП) - 3 к. т.;

13. за неспиране на пътен знак "Спри! Пропусни движещите се по пътя с предимство!" (чл. 183, ал. 2, т. 3, предл. 1 ЗДвП) - 7 к. т.;

14. (изм. - ДВ, бр. 24 от 2004 г., бр. 96 от 2004 г.) за управление на моторно превозно средство с износени или разкъсани гуми (чл. 183, ал. 4, т. 5 ЗДвП) - 6 к. т.;

15. (изм. - ДВ, бр. 24 от 2004 г., бр. 96 от 2004 г.) за неправилно преминаване покрай спирка на превозните средства за обществен превоз на пътници или покрай спиращ или спрял автобус, (чл. 183, ал. 4, т. 2 ЗДвП) - 6 к. т.;

16. за неправилен превоз на товари (чл. 183, ал. 2, т. 6 и 8 ЗДвП) - 3 к. т.;

17. (изм. - ДВ, бр. 24 от 2004 г., бр. 96 от 2004 г.) за неизпълняване задължението за използване на предпазен колан или носене на каска (чл. 183, ал. 4, т. 7 ЗДвП) - 10 к. т.;

18. (отм. - ДВ, бр. 96 от 2004 г.)

19. (изм. - ДВ, бр. 24 от 2004 г., бр. 96 от 2004 г.) за неправилно преминаване през пешеходна пътека (чл. 183, ал. 4, т. 1 ЗДвП) - 10 к. т.;

20. (изм. - ДВ, бр. 24 от 2004 г., бр. 96 от 2004 г.) за ползване на мобилен телефон по време на управление на превозно средство освен при наличие на устройство, позволяващо използването на телефона без участие на ръцете му (чл. 183, ал. 4, т. 6 ЗДвП) - 6 к. т.;

21. за неправилен превоз на хора (чл. 185 ЗДвП) - 3 к. т.

22. (нова - ДВ, бр. 96 от 2004 г.) за неправилно престояване или паркиране в зоната на пешеходна пътека, спирка за обществен превоз на пътници или кръстовище (чл. 183, ал. 4, т. 8) - 3 к. т.;

23. (нова - ДВ, бр. 96 от 2004 г.) за престояване или паркиране като втори ред в активна лента за движение до спрели моторни превозни средства по посока на движението (чл. 183, ал. 4, т. 9) - 4 к. т.

(2) За виновно причиняване на пътнотранспортно произшествие, вследствие на посочените нарушения, допълнително се отнемат - 3 к. т.

Чл. 4. Отнемането на контролни точки се извършва въз основа на влязло в сила наказателно постановление.

Чл. 5. (1) Броят на отнетите, възстановените и оставащите контролни точки за всеки водач на моторно превозно средство се водят на отчет от службата за отчет на водачите на моторни превозни средства при СДВР или РДВР.

(2) При налагане на наказания за нарушения, посочени в чл. 3, в наказателното постановление се отбелязва броят на отнетите контролни точки.

(3) При отнемане на повече от 2/3 от контролните точки службата за отчет на водачите на моторни превозни средства при СДВР или РДВР изпраща на водача писмено съобщение.

(4) (Нова - ДВ, бр. 66 от 2003 г.) На водач, който притежава контролен талон "Водач на МПС без наказания", не се отнемат контролни точки при налагане на наказание за нарушенията, посочени в чл. 3.

(5) (Нова - ДВ, бр. 66 от 2003 г.) При навършване на двегодишен стаж водачите автоматично придобиват право на максималния размер от 39 контролни точки. Броят на отнетите към тази дата точки се запазва.

Чл. 6. При обжалване на наказателно постановление се възстановяват служебно контролните точки само за отмененото от съда наказание.

Чл. 7. Отнемане на свидетелството за управление на моторно превозно средство по чл. 157, ал. 4 ЗДвП се извършва с издаване на заповед за принудителна административна мярка по чл. 171, т. 4 ЗДвП.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Отнетите контролни точки до влизането в сила на тази наредба се отчитат при всяко следващо нарушение.

§ 2. Наредбата се издава на основание чл. 157, ал. 3 от Закона за движението по пътищата и отменя Наредба № I-167 от 2001 г. за определяне на първоначалния максимален размер на контролните точки на водач на моторно превозно средство и нарушенията, за които се отнемат (ДВ, бр. 63 от 2001 г.).

§ 3. Наредбата влиза в сила от датата на обнародването й в "Държавен вестник".

Български наредби